CHAYO ส่งซิกครึ่งปีหลังฟอร์มสวย ลุยซื้อหนี้เข้าพอร์ตดัน 9 เดือนแรกเฉียด 5 พันลบ.
CHAYO ส่งซิกครึ่งปีหลังฟอร์มสวย ลุยซื้อหนี้เข้าพอร์ต 9 เดือนแรกเฉียด 5 พันลบ. แย้มเจรจาการซื้อหนี้กับสถาบันการเงินอีก 2-3 แห่งหนุนแผนงานซื้อหนี้บรรลุตามเป้า
CHAYO ส่งซิกครึ่งปีหลังฟอร์มสวย ลุยซื้อหนี้เข้าพอร์ต 9 เดือนแรกเฉียด 5 พันลบ. แย้มเจรจาการซื้อหนี้กับสถาบันการเงินอีก 2-3 แห่งหนุนแผนงานซื้อหนี้บรรลุตามเป้า
2 ต.ค. 2562

นายสุขสันต์ ยศะสินธุ์ ประธานเจ้าหน้าที่บริหาร บริษัท ชโย กรุ๊ป จำกัด (มหาชน) หรือ CHAYO เปิดเผยถึงแนวโน้มผลประกอบการในปีนี้ โดยคาดว่าจะเติบโตตามเป้าหมายที่บริษัทได้วางไว้ โดยบริษัทฯ ยังเดินหน้าซื้อหนี้ด้อยคุณภาพเข้ามาบริหารอย่างต่อเนื่อง โดยในช่วงโค้งสุดท้ายของปีนี้สถาบันการเงินจะทยอยขายปล่อยหนี้ด้อยคุณภาพออกมาเพิ่มมากขึ้นเมื่อเทียบกับช่วงครึ่งปีแรก
โดยในครึ่งปีแรก (สิ้นสุด 30 มิถุนายน 2562) CHAYO ซื้อหนี้ด้อยคุณภาพเข้ามาบริหารจำนวน 1,540.12 ล้านบาท ในขณะที่ในไตรมาส 3/62  (สิ้นสุด 30 กันยายน 2562) CHAYO ซื้อหนี้ด้อยคุณภาพเข้ามาบริหารเพิ่มจำนวน  3,267.2 ล้านบาท ส่งผลให้ใน 9 เดือนแรกของปีนี้ CHAYO ซื้อหนี้ด้อยคุณภาพเข้ามาบริหารแล้วจำนวน 4,807.32 ล้านบาท
“ในช่วง 9 เดือนแรกของปีนี้ CHAYO ซื้อหนี้ด้อยคุณภาพเข้ามาบริหารรวม 4,807.32 ล้านบาท โดยเฉพาะในไตรมาส 3 เป็นช่วงที่มีหนี้ทยอยออกมาเพิ่มขึ้น และคาดจะมีต่อเนื่องไปจนถึงปลายปี ซึ่งปัจจุบัน อยู่ระหว่างเจรจาการซื้อหนี้กับสถาบันการเงินอีก 2-3 แห่ง สนับสนุนแผนงานการซื้อหนี้ในปี 2562 ของ CHAYO
พร้อมทั้งเดินหน้ารุกธุรกิจปล่อยสินเชื่อเสริมทัพผลประกอบการปี 2562  คาดทำนิวไฮตามเป้าหมายรายได้จะเติบโตไม่ต่ำกว่า 15% จากปีก่อนมีรายได้ 265 ล้านบาท กำไรสุทธิ 85 ล้านบาท”  นายสุขสันต์ กล่าว
ทั้งนี้ ที่ประชุมคณะกรรมการบริษัทฯ ได้มีมติอนุมัติจ่ายปันผล เป็นหุ้นและเงินสด รวมในอัตราหุ้นละ 0.0277777 บาท มูลค่าที่ตราไว้ (Par) 0.50 บาท โดยจ่ายจากกำไรสะสมที่ยังไม่ได้จัดสรร ให้แก่ผู้ถือหุ้นในอัตรา 20 หุ้นเดิมต่อ 1 หุ้นปันผล (หรือประมาณ 30 ล้านหุ้น) หรือคิดเป็นอัตราจ่ายปันผลหุ้นละ 0.025 บาท และจ่ายปันผลเป็นเงินสดในอัตราหุ้นละ 0.0027777 บาท กำหนดรายชื่อผู้มีสิทธิได้รับปันผล (Record date) 18 พฤศจิกายน 2562 วันที่ไม่ได้รับสิทธิปันผล (XD) 15 พฤศจิกายน 2562  และวันที่จ่ายปันผล 3 ธันวาคม 2562 เพื่อตอบแทนผู้ถือหุ้น และเพิ่มสภาพคล่องให้แก่บริษัทฯ
นอกจากนี้ คณะกรรมการบริษัทฯ ได้อนุมัติการจัดสรรหุ้นสามัญเพิ่มทุนจำนวนไม่เกิน 30 ล้านหุ้น มูลค่าที่ตราไว้หุ้นละ 0.50 บาท เพื่อรองรับการจ่ายหุ้นปันผล สนับสนุนให้ทุนจดทะเบียนของบริษัทฯ เพิ่มเป็น 315 ล้านบาท จากทุนจดทะเบียนเดิม 300 ล้านบาท โดยกำหนดการจัดงานประชุมวิสามัญผู้ถือหุ้นครั้งที่ 2/2562 ในวันที่ 8 พฤศจิกายนนี้ เวลา 10.00 น. ณ ห้องประชุมเจมินี่ ชั้น 3 โรงแรมมิราเคิล แกรนด์ คอนเวนชั่น กรุงเทพฯ